《送蓝吉州》
宋代·赵蕃

前岁公开府，邻疆我适移。
山坳深遣戍，斋阁远投诗。
去国哀王深，逢人说项斯。
春秋其我罪，观过可仁知。
流转今初定，保持端自谁。
笔难穷记牍，礼欲簉宾墀。
累日方求棹，传闻遽解龟。
只云那有是，及此信无疑。
春事峥嵘际，农工劝相时。
吾曹一身计，父母百年思。
雁渚新浮绿，杨堤亦褭丝。
兹时系船地，异日寄书期。
学道安时顺，余寒近酒宜。
临分意无尽，公尔岂其私。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。